ระเบียบกระทรวงศึกษาธิการ ว่าด้วยหลักเกณฑ์ วิธีการและเงื่อนไขการอุดหนุนเพื่อการพัฒนาศักยภาพการจัดการศึกษาให้แก่โรงเรียนในจังหวัดชายแดนภาคใต้ (ฉบับที่ 2) พ.ศ. 2556

ระเบียบกระทรวงศึกษาธิการ
ระเบียบกระทรวงศึกษาธิการ
ว่าด้วยหลักเกณฑ์
วิธีการและเงื่อนไขการอุดหนุนเพื่อการพัฒนาศักยภาพการจัดการศึกษา
ให้แก่โรงเรียนในจังหวัดชายแดนภาคใต้
(ฉบับที่ ๒)
พ.ศ. ๒๕๕๖
 

ด้วยกระทรวงศึกษาธิการเห็นสมควรแก้ไขเพิ่มเติมระเบียบกระทรวงศึกษาธิการ
ว่าด้วยหลักเกณฑ์ วิธีการ
และเงื่อนไขการอุดหนุนเพื่อการพัฒนาศักยภาพการจัดการศึกษาให้แก่โรงเรียนในจังหวัดชายแดนภาคใต้
พ.ศ. ๒๕๕๖
เพื่อให้เกิดความชัดเจนเกี่ยวกับการอุดหนุนเพื่อการพัฒนาศักยภาพการจัดการศึกษาของสถาบันศึกษาปอเนาะให้เหมาะสมสอดคล้องกับข้อเท็จจริงของโครงการพัฒนาสถาบันการศึกษาเพื่อเสริมสร้างความปลอดภัยและสร้างสุขลักษณะที่เหมาะสมต่อการจัดการเรียนการสอน
และเป็นการแก้ไขปัญหาจังหวัดชายแดนภาคใต้
เพื่อให้ทันต่อสถานการณ์ในปัจจุบันได้อย่างรวดเร็ว

อาศัยอำนาจตามความในมาตรา ๘ และมาตรา ๑๒
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
ประกอบกับมติคณะรัฐมนตรี เมื่อวันที่ ๑๔ สิงหาคม ๒๕๕๕ และเมื่อวันที่ ๕ กุมภาพันธ์
๒๕๕๖ รัฐมนตรีว่าการกระทรวงศึกษาธิการ จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกระทรวงศึกษาธิการ ว่าด้วยหลักเกณฑ์ วิธีการและเงื่อนไขการอุดหนุนเพื่อการพัฒนาศักยภาพการจัดการศึกษาให้แก่โรงเรียนในจังหวัดชายแดนภาคใต้
(ฉบับที่ ๒) พ.ศ. ๒๕๕๖

ข้อ ๒[๑] ระเบียบนี้ให้ใช้บังคับตั้งแต่วันถัดจากวันที่ประกาศในราชกิจจานุเบกษาเป็นต้นไป

ข้อ ๓ ให้ยกเลิกในบทนิยามคำว่า การอุดหนุนเพื่อการพัฒนาศักยภาพการจัดการศึกษา และให้ใช้ความต่อไปนี้แทน
การอุดหนุนเพื่อการพัฒนาศักยภาพการจัดการศึกษา หมายความว่า
การอุดหนุนที่รัฐให้การส่งเสริมและสนับสนุนแก่โรงเรียนในจังหวัดชายแดนภาคใต้
ซึ่งเป็นเงินอุดหนุนเพื่อจัดสร้างสนามฟุตซอลให้แก่เยาวชน
เงินอุดหนุนในรูปแบบสื่ออุปกรณ์วงดุริยางค์โยธวาทิตเพื่อพัฒนาศักยภาพการจัดการศึกษาของโรงเรียน
และเงินอุดหนุนเพื่อพัฒนาด้านกายภาพศูนย์การศึกษาอิสลามประจำมัสยิด (ตาดีกา)
และสถาบันศึกษาปอเนาะ
หรือเป็นการอุดหนุนในรูปแบบอื่นภายใต้หลักเกณฑ์และเงื่อนไขตามแผนการดำเนินการตามนโยบายและยุทธศาสตร์การแก้ไขปัญหาจังหวัดชายแดนภาคใต้
ภายใต้งบประมาณที่ได้รับจัดสรรในแต่ละปี


ประกาศ
ณ วันที่ ๒๘ สิงหาคม พ.ศ. ๒๕๕๖
จาตุรนต์
ฉายแสง
รัฐมนตรีว่าการกระทรวงศึกษาธิการ



























ปริยานุช/ผู้จัดทำ
๔ พฤศจิกายน
๒๕๕๖

อุษมล/ผู้ตรวจ
๖ พฤศจิกายน
๒๕๕๖


[๑] ราชกิจจานุเบกษา
เล่ม ๑๓๐/ตอนพิเศษ ๑๔๘ ง/หน้า ๖/๓๑ ตุลาคม ๒๕๕๖